khistorydata/jeongjo-sjw-relations huggingface dataset:
정조 9년
持平洪義浩疏曰。伏以。臣年旣蒙淺識又鈍劣。學襲箕裘。而實則空疎。名玷科第。而直是僥倖。自顧無似之賤品。偏荷不世之隆渥。粵在釋褐初日。已叨簪筆末班。而自是以來。屢忝記注之列。昵陪耿光。猥參講製之選。輒被恩數陶甄之化。以君作師。奬勸之念。如父敎子。感激銘鏤。唯思隕結。況臣父子兄弟。迭居近密。周旋禁闥。旣爲當世之艶稱。益切私門之憂懍。所以聚首感泣。矢心勉飭者。惟是絶意榮顯。殫誠奔走。少效涓埃塵刹之報而已。迺者考試計劃之餘。遽下按例陞品之命。噫。以臣蕪拙之小技。莫副勸課之盛意。終年攻藝。無一可取。而特推激礪之義。濫被優異之典。臣於是。惶愧交積。不但以無勞驟升爲懼。曾未旬日歷踐。繼以柏府新除。又下此際。臣聞命惝怳。以感以悚。誠莫知所以措躬也。夫臺閣之選。本自不輕。風憲之職。尤宜難愼。苟非言議足以激掦。風采足以彈壓者。莫宜居之。如臣顓騃。本無寸長。而徒恃寵靈。掦掦冒膺。則人器之不稱。固未暇論。而其爲累聖上則哲之明。非細故也。日昨違召。甘伏逋慢之誅。罰止薄勘。仍承飭勵之諭。惶隕蹙伏。罔知爲計。荐召之下。義當竭蹶。而揣量已熟。放倒是懼。玆不得不隨詣闕下。陳章自暴。伏乞聖慈。特垂諒察。亟命刊改臣新授職名。以重臺選。以安賤分焉。臣旣不以見職自居。豈宜贅及他說。而沐浴之義。根於秉彝。憂憤之忱。結在衷曲。略此附陳。噫嘻。君臣大義。卽是天經地紀。不容一日泯于覆載之間。此而不明。則其將人不得爲人。國不得爲國。試看今日此箇義理。其可謂不絶如綫。寧不凜然而心寒乎。亂臣賊子從古何限。而豈有如近日合辭中諸逆之窮凶極惡者哉。丙丁凶孽。窩窟於鄭妻龜柱。而或偃處近郊。或假息善地。湖海猖獗。根柢於國榮德相。而或臥死牗下。或徑斃獄中。致使王章久屈。輿憤益激。終至於愚氓之因緣通謀。醜孽之嘗試投疏而極矣。前鑑旣灼。後患可卜。此而不拔本塞源。痛加鋤治。則竊恐節上之節。種下之種。終無底定之日矣。由是而倫彝益壞。逆節愈憯。昨秋今看。忍見亘天地亘古今載籍以來所未聞所未有之逆變。凡我北面於殿下之廷者。無一人刎頸剚腹。以效臣死之義。至于今隨行逐隊。徒抱苟延之恥。而适雲已施之律。尙此靳允。奴傔究覈之請。又復相持。馴致於無知賤女之肆然鳴錚。而足可見義理隄防之無一分餘地矣。至若瑮福洋采。煽動糾結。萬金行貨。巢窟旣營。三道連兵。部署已定。呼吸之危。凜乎一髮。幸賴神天嘿佑。賊謀自綻。妖腰亂領。次第就戮。而猶復寬縱爲主。究治未竟。窩藏者孥戮不加。謀接者偃息自如。如是而尙可曰國有三尺乎。且於今夏辭敎之後。駸駸爲緘口結舌之世界。因循彌縫。苟度時日。此雖出於我殿下不忍提不欲聞之聖意。而安知無梟獍之種。鬼蜮之徒。潛伺陰幸。釀出何樣覬覦之計者耶。若夫尹得孚之薄竄旋宥。李魯春之穩置保放。非但爲刑政之萬萬失當而已。義理晦塞。專由此輩之跳踉。若不早加懲礪。明示好惡。則日後滔天之憂。又安知不由於此也。嗚呼。臣於周歲堂后。謄寫故紙者。不知爲幾回矣。每一披看。心膽欲裂。每一繕寫。手腕俱疼。及其入啓而批下也。依舊是不允二字。傳批者看作例套。承批者視以茶飯。不過爲應文塞責而止。且或有章疏之語屬懲討者。則勿論上下。輒皆曰是循例討逆也。夫安有爲君父討亂賊而只是循例爲之者哉。此實由於群下不忠不誠之罪。而亦恐我殿下寬仁姑息之政。有以致此也。伏願殿下。淵然深思。廓然明斷。亟從三司之陳請。少洩一國之齊憤焉。嗚呼。今日之所可言者。夫豈止此。而義理不明。則天下事更無着手處。此臣所以不避煩猥。終始覶縷者。而又於目前一事。竊有區區先事之憂。以畢愚悃焉。臣竊伏覩我殿下以大聖之姿。受無疆之恤。聰明睿智。逈出百王。恭儉仁恕。卓越千古。凡於聲色貨利遊畋土木。無一所好。此誠帝王之盛節也。一國臣庶之拭目期望者。庶幾比隆於勳華雍熙之治。上天之有疾威。謂吾君可以格之。下民之有怨咨。謂吾君可以解之。朝綱之頹靡。謂可以振起之。世道之壞汚。謂可以挽回之。雖殿下之所自期。曷嘗欲下比於漢唐少康之世乎。獨怪求之切而效愈邈。志雖勤而治不徯。荏苒牽架。式至今日。凡百施措。泄泄如故。了無某政某事之可以悅天心而洽人情者。伏想我殿下及求初心。豈無惕然于中者乎。方今一歲將終。三陽載廻。此正殿下對育轉移之一大機也。而仄伏聞雲觀之先期報奏者。乃於明年元日。日有食之。未審此報何爲而至也。竊伏念我殿下臨御以後。水旱風雷之警。可謂無歲無之。而凡所以修省消弭之方。亦已靡不用極。仁天警告斯可已矣。而今當陽來生始之日。有此陰盛薄蝕之兆。此陽不勝陰故也。天道玄遠。雖不敢指事言徵。如漢儒之傅會。而如欲揆諸人事。則君爲陽而臣爲陰。君子爲陽而小人爲陰。忠爲陽而逆爲陰。方今聖人御極。大明中天。賢邪消長之機。非所可慮。而最是凶逆之種。尙未殄殲。忠憤之論。轉益怫鬱。君綱臣分。日就凌夷。卽此一事。有足以致此祲沴。苟究厥由。亦莫非懲討不嚴之致耳。伏望殿下。大警惕大奮勵。揮乾斷而廓淸陰穢。振頹綱而扶植陽剛。以之防患於未然。轉災而爲祥。則當食不食之應。捷於影響。不啻熒惑之徙度而已。豈不休哉。愚衷所激。不揆膚淺肆暴漆室之憂。粗效芹曝之忱。更願殿下。勿以人廢言。千萬幸甚。省疏具悉。所陳。言多切實。當留意。爾其勿辭察職。
정조 9년
乙巳十二月十四日巳時。上御重熙堂。左副承旨入侍時。左副承旨徐鼎修。假注書朴蓍壽。記事官李崑秀尹行任。以次進伏訖。上命檢校直提學入侍。賤臣承命出。與鄭民始偕入進伏。上曰。己丑年二月日記入之。賤臣持入。命鼎修讀公事。仍命退。諸臣以次退出。
정조 9년
乙巳十二月十四日申時。上御重熙堂。右副承旨與提調入侍時。右副承旨李祖承。假注書李敬五。記事官李崑秀尹行任。藥房提調徐有隣。醫官康命吉。以次進伏訖。有隣奉湯劑進前。上進御訖。命讀諸公事。祖承讀奏訖。仍命退。諸臣以次退出。
정조 9년
行都承旨金尙集坐。行左承旨朴祐源坐。行右承旨李漢豐坐。左副承旨徐鼎修坐。右副承旨李祖承坐直。同副承旨洪仁浩坐直。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
傳于金尙集曰。吏兵房承旨持褒貶啓本。入侍。
정조 9년
李祖承啓曰。今此試官望中時無職名人。令該曹口傳付軍職。何如。傳曰。允。
정조 9년
李祖承。以弘文館言啓曰。新除授副校理孟至大。時在洪忠道溫陽地。副修撰金履鏞。時在稷山地。經筵入番事緊。請竝斯速乘馹上來事下諭。傳曰。依啓。
정조 9년
李祖承。以弘文館提學意啓曰。今秋冬等本館褒貶。當爲等第磨勘。而以領館事大提學不備。限內不得爲之之意。敢啓。傳曰。知道。
정조 9년
李祖承。以禮曹言啓曰。宗廟署各陵殿園墓。本曹郞廳。東南關王廟。四學童蒙敎官。內醫院司譯院通禮院典牲署掌樂院禮賓寺典醫監東西氷庫東西活人署惠民署圖畫署官員等。今乙巳年秋冬等褒貶等第以入。而社稷署景慕宮弘文館藝文館春秋館觀象監奉常寺成均館承文院官員等。各其司領事都提調提調及堂上有故。不得一時磨勘之意。敢啓。傳曰。知道。
정조 9년
李祖承。以禮曹言啓曰。今此本曹秋冬等褒貶等第時。各陵殿園墓官員啓本中一處。本曹郞廳啓本中一處。四學官員啓本中二處。司譯院祿官啓本中三處。通禮院官員啓本中一處。典牲署官員啓本中一處。禮賓寺官員啓本中一處。典醫監祿官啓本中二處刀擦之意。敢啓。傳曰。知道。
정조 9년
李祖承。以禮曹言啓曰。今此本曹所屬官員等褒貶時。惠陵參奉李祉源與參議李祖源。有應避之嫌。不得同爲磨勘。別啓本以入之意。敢啓。傳曰。知道。
정조 9년
李祖承。以禮曹言啓曰。今此本曹秋冬等褒貶時。成均館典籍沈能翼。吏曹呈旬。學諭盧橙。在外未肅拜。奉常寺正李思祚。以病俱不參謁。事體未安。以本館本寺褒貶之不爲。雖不得等第。不可置之。令吏曹。中考施行。何如。傳曰。知道。
정조 9년
金尙集。以吏曹言啓曰。曹所屬宗簿寺官員等矣。今乙巳年秋冬等褒貶。當爲等第。而因本寺提調有故。不得磨勘之意。敢啓。傳曰。知道。
정조 9년
朴祐源。以兵曹言啓曰。本曹今乙巳年秋冬等褒貶等第。磨勘以入之意。敢啓。傳曰。知道。
정조 9년
朴祐源。以兵曹言啓曰。本曹今乙巳年秋冬等褒貶啓本中刀擦三處之意。敢啓。傳曰。知道。
정조 9년
李祖承。以戶曹言啓曰。本曹郞廳及所屬各司官員。今乙巳秋冬等褒貶。依前例磨鍊以入。而軍資監內贍寺。因都提調提調有故。不得磨勘。去春夏等褒貶時。軍資監。因都提調有故。限內不得磨勘矣。今則其時官員。已有遷轉。難以考續。依近例蕩滌。何如。傳曰。允。
정조 9년
洪仁浩。以工曹言啓曰。本曹郞廳。今乙巳年秋冬等褒貶及屬司尙衣院繕工監掌苑署造紙署典涓司官員。今乙巳年秋冬等褒貶。合六度磨勘以入。而屬司瓦署。今乙巳年秋冬等褒貶。因該署提調之有故。限內不得磨勘。今乙巳年春夏等褒貶。亦因提調有故。限內不得磨勘。其時官員。亦多有遷轉者。依近例蕩滌之意。敢啓。傳曰。知道。
정조 9년
金尙集。以議政府左議政意啓曰。本府今此秋冬等褒貶等第以入。而啓本中一處刀擦矣。敢啓。傳曰。知道。
정조 9년
朴祐源。以中樞府判府事意啓曰。今秋冬等褒貶。當爲等第。而領府事金尙喆有身病。限內不得磨勘之意。敢啓。傳曰。知道。
정조 9년
金尙集。以宗親府有司堂上意啓曰。本府郞廳矣。今乙巳年秋冬等褒貶等第。當爲磨勘。而堂上不備。限內不得爲之之意。敢啓。傳曰。知道。
정조 9년
金尙集。以耆老所言啓曰。本所堂上。多有身病。今秋冬等褒貶啓本。限內不得封進之意。敢啓。傳曰。知道。
정조 9년
李漢豐。以宣惠廳都提調意啓曰。本廳郞廳等。今乙巳秋冬等褒貶等第。磨勘以入之意。敢啓。傳曰。知道。
정조 9년
朴祐源。以訓鍊都監都提調意啓曰。今乙巳年秋冬等褒貶。磨勘以入之意。敢啓。傳曰。知道。
정조 9년
朴祐源。以訓鍊都監都提調意啓曰。今此哨官褒貶啓本中刀擦一處之意。敢啓。傳曰。知道。
정조 9년
李漢豐。以濬川司都提調意啓曰。本司都廳及郞廳。今乙巳年秋冬等褒貶等第磨勘以入。而一處刀擦之意。敢啓。傳曰。知道。
정조 9년
李漢豐。以訓鍊都監言啓曰。本局諸將官。自今年正月至十二月射講居首人。依例別單書入之意。敢啓。傳曰。知道。令政院考例施賞後捧傳旨。可也。
정조 9년
朴祐源。以禁衛營言啓曰。本營從事官及諸將官。今乙巳秋冬等褒貶。當爲等第。而都提調未差。限內不得磨勘之意。敢啓。傳曰。知道。
정조 9년
朴祐源。以御營廳言啓曰。本廳從事官及諸將官。今乙巳年秋冬等褒貶。當爲等第。而都提調金尙喆有身病。限內不得磨勘之意。敢啓。傳曰。知道。
정조 9년
李祖承。以刑曹言啓曰。律學官等第磨勘啓本中四處刀擦之意。敢啓。傳曰。知道。
정조 9년
安聖彬。以義禁府言啓曰。慶尙監司鄭昌順狀啓。據刑曹覆啓內罪人申龍得。事係科場。罪名不輕。充軍定配。法意甚嚴。而初不致飭。一任驛卒。受賂換配。其在杜後弊之道。不可置而不論。當該地方官。令該府拿問處之事。判付內依回啓施行事。命下矣。當該地方官陰竹縣監崔在修。時在任所云。依例發遣府羅將拿來。何如。傳曰。待糴事了當拿囚。
정조 9년
行判中樞府事李福源箚曰。伏以。臣卽伏見傳敎下者。以司譯院惠民署貶目無題。飭敎至嚴。仍有限前更爲修入之命。臣旣待罪提擧。襲謬例乖實政。俱係失職之大。前後董飭之下。一向因循。漫無區別。亦屬慢命之歸。以此以彼。合被重勘。悚懍恧蹙。無地自措。且殿最者。所以考其績考其才。任事者觀其勤慢。隷業者視其能否。以之書等。古例則然。而近年以來。只以貶坐日進不進。爲上中之別。事之無實。莫甚於此。每當書考。臣亦自訟。特敎之下。卽宜趨進改修。而許多醫譯之招集試講。決無一日內了當之望。如欲初不試講。徒以不參貶坐四字。雷同磨勘。則殊無一洗謬規。對揚明命之意。反覆思量。末由趁限奉行。惶恐之極。短箚自引。伏乞聖明。亟降威罰。以嚴考續之法焉。取進止。答曰。省箚具悉卿懇。流來謬規。豈用深引。貶題改修事。只謂中下等第也。居最者何必更考。卿須安心勿辭。限內磨勘。仍傳曰。此批答。遣史官傳諭于李判府事。
정조 9년
乙巳十二月十五日辰時。上御誠正閣。吏兵房承旨持褒貶啓本入侍時。行都承旨金尙集。行左承旨朴祐源。行右承旨李漢豐。左副承旨徐鼎修。右副承旨李祖承。同副承旨洪仁浩。假注書朴蓍壽李敬五。記事官金鳳顯尹行任。待敎李崑秀。以次進伏訖。上命諸承旨進前開坼。尙集等進讀京外啓本訖。以惠民署褒貶啓本。命書傳敎曰。中下之無題書等。雖因襲謬。所失與典醫監無異。而一提擧。大臣時帶。雖不竝施問備。不可不釐正貶目。使之限前更爲修入。以典醫監褒貶啓本。命書傳敎曰。設有謬例。前此申飭。不啻諄複則中下等第。以無題目磨勘。是豈但考績不嚴。冒犯飭禁。極爲駭然。提調中亦有出入銓曹之人。則不知格例。乃如此乎。該監提調竝推考。貶目。限內使之更爲修入。不能提飭。均有所失。本曹磨勘堂上。亦爲推考。以司譯院褒貶啓本。命書傳敎曰。雖曰謬例。中下之無題目。大是不察。此豈前後提飭之本意乎。該院提調磨勘堂上。竝推考。限前更爲磨勘以入。以刑曹褒貶啓本。命書傳敎曰。前此申飭。何如。而中下等第之無題磨勘。雖因謬例。事極駭然。貶目。限內更爲修正以入。尙集曰。貶目書塡。自有規例。而卽伏見開城留守尹塾。今秋冬等褒貶啓本。則上字中字。皆書於題目之上。事未前聞。大違法式。奏御文字之若是不察。萬萬未安。推考警責。原啓本則還下送。使之改修正上送。何如。上曰。依爲之。出擧條尙集曰。卽伏見京畿監司徐有防。原春監司李時秀。平安監司鄭一祥。今秋冬等褒貶啓本。則守令無一人居下。殊無嚴明殿最之意。竝推考警責。何如。上曰。依爲之。出擧條漢豐曰。卽伏見南兵使申應周。黃海兵使任嵂。全羅兵使許𣷯。左水使具世勣。慶尙左水使柳孝源。今秋冬等褒貶啓本。則邊將無一人居下。洪忠水使李延弼。今秋冬等褒貶啓本。邊將無一人居中居下。殊無嚴明殿最之意。竝推考警責。何如。上曰。依爲之。出擧條仍命退。承史以次退出。
정조 9년
乙巳十二月十五日午時。上御重熙堂。左副承旨與提調持湯劑入侍時。提調徐有隣。左副承旨徐鼎修。假注書朴蓍壽。記事官李崑秀尹行任。以次進伏訖。上進御湯劑。命褒貶等第居中居下。抄出以入。賤臣持入。上曰。八道守令等第啓本入之。賤臣承命持入。上覽訖。謂有隣曰。今年則果爲善爲矣。有隣曰。然矣。命鼎修書大臣箚子批旨。仍命退。諸臣以次退出。
정조 9년
乙巳十二月十五日酉時。上御重熙堂。坐直承旨入侍時。右副承旨李祖承。假注書李敬五。記事官金鳳顯尹行任。以次進伏訖。上命讀諸公事。祖承讀奏公事訖。仍命書判付。命退。承史以次退出。
정조 9년
行都承旨金尙集坐。行左承旨李漢豐坐。右承旨徐鼎修坐。左副承旨安聖彬坐直。右副承旨李祖承坐。同副承旨李鼎揆未肅拜。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
李祖承啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
以大司諫洪文泳。獻納趙衍德。正言金履翼。執義李濟萬。掌令鄭景祚牌不進罷職傳旨。傳于李祖承曰。只推。
정조 9년
以刑曹啓目。昆陽郡守申大顯。移義禁府處之事。傳于李祖承曰。聞已遭故。此回啓休紙還給。
정조 9년
傳于李祖承曰。右承旨與詣臺臺臣。入侍。
정조 9년
傳于安聖彬曰。徒令滯囚。旣無義意。臺啓之批。亦以一番止泊下敎。自在應坐之科。至於已坐竄者。自在仍置中。捕廳囚煥九。今日內島配。
정조 9년
行都承旨金尙集。行左承旨李漢豐。右承旨徐鼎修。左副承旨安聖彬。右副承旨李祖承。同副承旨洪仁浩啓曰。卽伏見傳敎下者。捕廳罪人煥九。有今日內島配之命矣。纔承臺啓之允兪。冀幸輿憤之少洩。而曾未移晷。又下此敎。處分之顚倒。誠不勝慨然。古今天下。安有罪犯凶逆。不一訊覈。乃反急於止泊。遽擬島配之律乎。至於李魯春則其所負犯。何等闕係。而終年保放。尙稽設鞫。已是失刑之甚者。今此安置之命。遽下於意外。懲討由是而不嚴。隄防由是而益壞。臣等相顧愕眙。憂憤倍激。煥九島配之敎。敢此繳還。而臺批中李魯春安置之命。亦乞收還。亟從兩司前啓焉。惶恐敢啓。答曰。知道。非忽於隄防也。今日下敎。意有在焉。卽爲頒布。可也。
정조 9년
行都承旨金尙集。行左承旨李漢豐。左副承旨安聖彬。右副承旨李祖承。同副承旨洪仁浩啓曰。伏以。臣等俄陳憂憤之忱。乃敢繳還傳敎。仍請還收臺批矣。及承批旨。不賜允可。至以卽爲頒布爲敎。臣等聚首抑鬱。益不勝憂歎之至。噫嘻。煥九之窮凶情節。非比應坐之逆孽。李魯春之罪犯關係。惟宜訊覈之是急。而經歲經年。一不盤問。乃以止泊之無期。遽下酌配之命。論以王章。寧有是耶。義重懲討。決不敢奉承。更此繳還。仍請臺批之還收。瀆撓之罪。不勝惶恐。敢啓。答曰。更勿煩陳。斯速頒布。可也。
정조 9년
安聖彬。以都摠府言啓曰。卽者宣仁門下鑰後。本府門告郞廳元永胄。來告臣府曰。典醫監久任。以稟事入來。未及出去云。臣大升。方帶典醫提調。故久任以公事入來云。而臣大升。初無許入之言。而莫重闕門。任其攔入。門鑰未下之前。又不出送。致此無前變怪。事旣由臣。惶恐待罪。臣秉鼎。同在直中。未及檢察。不職之罪。無以自解。亦爲惶恐待罪。當該守門將。初許攔入。又不出送。事之驚駭。莫此爲甚。當該本府郞廳。亦難免不察之罪。竝令該府拿問處之。典醫監久任段。移法司照律嚴勘之意。敢啓。傳曰。知道。當該守門將。先令兵曹棍問取招草記。入直摠府郞廳等。均有不能察飭之罪。不必拿處。亦令兵曹棍問草記。申大升。卿則旣兼該監提調。不可以摘發草記。置而不論。罷職。提調沈豐之。常時不能檢飭。亦難免責飭。遞差。李秉鼎。卿則旣已自首草記。合有減等之擧。爲先推考。
정조 9년
安聖彬啓曰。卽伏見都摠府草記。則以典醫監久任。攔入宣仁門。門鑰未下之前。又不出送。當該守門將。本府郞廳。至請拿處矣。闕門飭禁。何等嚴重。而雜人出入。不爲檢察。致有此攔入之擧。又未卽出送於門限之前。事之駭然。莫此爲甚。守門將及摠府郞廳。自本府已爲請罪。而摠府堂上之不能檢飭。在所難免。從重推考。何如。傳曰。已處分。而建陽以東。雖令摠府主管。大抵門禁。無論時御所與空闕。本兵之長。無不主管。頻送將校。按例摘奸。近來門禁。豈如是蕩然乎。此兵判。太欠剛猛。全不束濕。如幺麽守門將輩。亦不知畏。此兵判。此時門禁。若是泛忽。他餘堂郞之泛忽。何足云云。此後少加猛勵。無或如前順便事。分付。當該兵判。爲先從重推考。可也。
정조 9년
安聖彬。以兵曹言啓曰。都摠府草記批旨內。當該守門將。先令兵曹棍問取招草記。入直摠府郞廳等。均有不能察飭之罪。不必拿處。亦令兵曹棍問草記事。命下矣。依下敎宣仁門守門將李邦幹。決棍七度。都摠府都事成道鍾元永胄等。各決棍五度取招。則邦幹所供內以爲。典醫監久任。今日午後來到門外。謂以本監提調。今方入直於摠府。有稟告之事。欲爲入去云云。以其帽帶官之故。果爲許入。而及其下鑰之際。認以爲已出。不能搜索出送。矇未覺察之罪。萬死無惜云。道鍾所供內以爲。久任入來之時。初未知得。下鑰時。渠則以巡檢稟次。來到政院。故不能覺察。萬死無惜云。永胄所供內以爲。久任入來之時。初未覺得。而及其門告次出去。則橫木旣下之後。久任果爲蒼黃求出。而矣身以爲。橫木已下之後。旣無標信。則不可擅許出入。仍爲捉告於本府堂上。而常時門禁不能察飭之罪。萬死無惜云。典醫監久任李祉膺。亦爲依下敎捉來棍問。則所供內以爲。以本監一提調之獨入於推考現告事。有所稟告於二提調申大升。果爲入來。則提調適在春坊。故不能趁時告課。終夕待令於報漏閣矣。及聞門鑰放下之聲。忙忙出去。則橫木已下。不許出去。以至此境。矣身逗留慢忽之罪。萬死無惜云矣。敢啓。傳曰。知道。元永胄。雖不掩置。渠自發告。有常時不能申飭之罪。成道鍾。雖因公幹。不在府中。亦有常時不能申飭之罪。而竝施五度之棍。分揀放送。李邦幹。渠以守門將。有此所犯。當各別嚴處。而觀渠供招所謂久任。卽是帽帶官云。然則與雜人攔入。稍有間焉。鄕外武士一番落職之後。復仕必未易。且其事實。容有可恕。以此以彼。合有參酌之道。加棍五度放送。李祉膺。旣已決棍。如渠輩。何足責。放送。可也。
정조 9년
備忘記。殿最。卽欲考其實蹟。以定黜陟。而昨日兵曹貶目。守門將二十三人中。獨於李邦幹等第。以能知門禁爲題。邦幹今日所爲。廾二僚員所不爲者。然則題目可謂外題之外題。當該磨勘堂上。從重推考。
정조 9년
傳于安聖彬曰。同副承旨許遞。前望單子入之。
정조 9년
李漢豐。以都摠府言啓曰。今日入直內三廳武兼禁軍及軍兵等。當爲中日習射。而親臨儒生殿講相値。不得爲之之意。敢啓。傳曰。知道。
정조 9년
李祖承。以成均館行大司成意啓曰。今日殿講時。西齋色掌進士李行九。進士金履毅。落點已下之後。或稱在外。或稱身病。屢度催促。終不來待。事體所在。極爲駭然。依定式限三年停擧。何如。傳曰。允。
정조 9년
傳于李祖承曰。日次儒生殿講略粗入格人。紙筆墨施賞。考例捧傳旨。
정조 9년
安聖彬。以義禁府言啓曰。捕廳罪人煥九。今日內島配事。命下矣。煥九以德相之姪。煥億之兄。情節未覈。遽移捕廳。輿憤愈激。物議喧藉。則酌處發配。初非可議。至於李魯春島配之命。一不究覈。遽爾保放。大乖獄體。前此屢以是仰請反汗。尙未蒙允。國論去益抑鬱。況且臺啓方張。未及收殺。則格例所拘。奉承無路。竝不得擧行之意。敢啓。傳曰。有別般商量。故然。發配不容遲滯。待城開卽爲擧行。更勿草記事。自政院嚴飭。可也。
정조 9년
校理趙濟魯金啓洛。修撰曺允大。副修撰吳泰賢等箚曰。伏以。臣等卽伏見臺批下者。有李魯春絶島安置之命。臣等相顧愕眙。繼以憂歎。噫嘻。痛矣。魯春之負犯果何如也。關係果何如也。附麗凶醜。壞亂義理。滿紙禍心。潛掇劇賊之口氣。立幟陰圖。必有窩窟之指使。則卽當嚴覈其端緖。痛拔其根柢。使彼怪鬼不逞之徒。少戢覬覦跳踉之習。而自南間而移囚馬房。自馬房而遽又保放。有若尋常罪囚之漸就傅輕者然。刑政之乖當。輿情之憤惋。固已久矣。而惟是發配之成命請寢。設鞫之臺啓方張。情節自可盤訊。徒黨庶幾打破。故群下之所日夜顒望者。惟在於亟允臺請。永杜禍萌。而不意徑先酌處之命。又在未及究覈之前。夫以魯春之罪犯。未經一問。遽然發配。則王章之自此隳壞。已無可言。而凶從之無所懲畏。誠非細憂也。伏願淵然深思。亟命收還。仍令王府嚴鞫得情。明示典刑焉。至於入侍臺臣之覆難與否。筵席語祕。雖未得其詳。苟使至誠爭執。感回天心。則豈有此過中之處分。而旣不能力請反汗。終未免伈泄徑退。擧措之顚錯。臺風之虧損。爲如何哉。臣等謂施以譴罷之典。斷不可已也。臣等治箚將上之際。又伏見捕廳罪人煥九島配之命。此何擧也。此何事也。此賊之凶肚逆節。前後臺啓。臚列無餘。則政宜嚴加訊問。以正王法。而纔允臺請方幸。輿憤之少洩。曾未移晷。旋有酌配之處分。凶如煥九。逆如煥九。而急於究竟。遽爾島置。則尙何望嚴懲討而戢亂賊乎。亦願依初下敎。亟加嚴鞫。夬伸王章焉。取進止。答曰。省箚具悉。李魯春島置之命。爲伸刑政之久屈。非以魯春所犯謂可恕也。不允。入侍臺臣。因他事避嫌。雖欲別陳所懷。其勢末由。雖使爾等當之。處事自當。若此責人。何乃若是之苛甚。亦爲不允。煥九事。處分意在。豈忽於隄防而然乎。不允。
정조 9년
大司憲洪良浩。大司諫洪文泳。執義李濟萬。掌令鄭景祚。獻納趙衍德。正言金履翼等箚曰。伏以。噫嘻。痛矣。李魯春之罪。可勝誅哉。昨冬一疏。假托自引之章。暗售背馳之計。千億化身。爲鬼爲蜮。拈出時議二字。滿紙劻勷。網打朝紳。疑亂國是者。究厥心腸。將欲何爲。其所設施。非渠一人獨辦。則決不可不一番嚴問。打破其窩窟。而臣等設鞫之請。未蒙兪音。出置王府門外。竟歲息偃。已是失刑之大者。則今玆絶島安置之命。又胡爲而下也。負犯如魯春。閃弄如魯春。而終不訊覈。徑先酌決。則其可曰國有法乎。臣等聚首愕眙。繼之以憂歎。玆敢相率聯籲。伏願聖明。亟寢成命。特允拿鞫之請。俾王章夬伸。世道底定焉。臣等治箚將上之際。卽伏見政院繳還啓辭。又有捕廳罪人煥九島配之命。臣等尤不勝驚愕憂憤之至。惟彼煥九。以德相之姪。煥億之兄。貞采之逆節。脈絡咸湊。德相之凶言。註釋自吐。窮兇情節。狼藉難掩。而尙未伏法。群情愈激。何幸今日臺啓。獲蒙允兪。邦憲從此可伸。輿憤庶幾少洩。曾未移晷。乃有此萬萬過中之擧。處分歸於顚倒。亂逆無以懲畏。亦願亟收煥九島配之命。仍前批旨。卽令金吾如法擧行。不勝幸甚。取進止。答曰。省箚具悉。卿等須見堂批也。
정조 9년
乙巳十二月十六日辰時。上御宣政殿。日次儒生殿講入侍時。行都承旨金尙集。行左承旨朴祐源。行右承旨李漢豐。左副承旨徐鼎修。右副承旨李祖承。同副承旨洪仁浩。假注書朴蓍壽李敬五。記事官金鳳顯尹行任。檢校直提學鄭民始。待敎李崑秀。以次就外位。上具翼善冠衮龍袍。陞座。引儀唱臚。諸臣入就位。先行四拜禮訖。分東西以次進伏。考官領敦寧鄭存謙。行副司直吳載純李秉模。參考官吏曹參議李集斗。行副司直李謙煥。修撰曺允大。副司果沈晉賢。率應講儒生。入就拜位。行禮如儀訖。諸試官以次進伏。存謙進前曰。日寒如此。早朝臨殿。聖體。若何。上曰。一樣矣。日氣甚寒。卿就座試講。趁早畢講。講冊以詩傳爲之。好矣。存謙承命就座。幼學方仁擧等。以次進講。南學掌議李相璜詩傳通。西學色掌金鐮。西學掌議金魯敬詩傳略。南學幼學韓永建詩傳粗。西學色掌洪仁榮書傳粗。東寄齋幼學尹德年詩傳粗。以次出榜。仍命退。諸臣以次退出。
정조 9년
乙巳十二月十六日午時。上御重熙堂。右承旨與詣臺臺臣同爲入侍時。行右承旨李漢豐。假注書李敬五。記事官金鳳顯尹行任。持平洪義浩。以次進伏訖。上命臺臣進前。義浩進前曰。請大靜縣爲奴罪人金壽賢。依律處斷。上曰。不允。義浩曰。請興陽縣爲奴罪人河翼龍。亟令王府設鞫得情。快正王法。上曰。不允。義浩曰。請薪智島荐棘罪人瑩中。設鞫嚴問。快施當律。上曰。不允。義浩曰。請物故罪人國榮。亟施孥籍之典。上曰。不允。義浩曰。請捕廳罪人煥九。亟令王府嚴加鞫問。快正典刑。上曰。尙今滯囚。止泊無期。依啓。義浩曰。請亟寢李魯春島配之命。仍令王府。還囚南間。設鞫嚴問。期於得情。上曰。尙今相持。置之不生不滅之科。徒乖刑政。如有事端。豈無更覈之道。如以島配。爲失之太輕。則卽其地安置。可也。義浩曰。請尹得孚嚴鞫得情。上曰。不允。義浩曰。請金斗默抄選之望。亟施刊改之典。上曰。亟停勿煩。義浩曰。請司憲府掌令白師謹。乘馹上來事下諭。漢豐曰。持平洪義浩。下諭啓辭奏達之際。展讀笏記。有損臺體。不可無警。推考。何如。上曰。依爲之。出擧條義浩曰。臣年淺識蔑。言議巽軟。本不合於淸朝耳目之任。而新除屢召之下。沐浴義重。他不暇顧。章皇出肅。冒沒登筵。及夫傳啓之際。專昧格例。展讀笏記。至有承宣問備之擧。臣何敢一刻晏然於臺次乎。請命遞斥臣職。上曰。久在堂后。必請此等格例。況下諭與元啓無異。則獨於下諭笏記。如是展讀。大乖臺體。勿辭。漢豐曰。持平洪義浩再啓煩瀆。退待物論矣。上曰。知道。又命書榻敎曰。左副承旨入侍。仍命退。諸臣以次退出。
정조 9년
乙巳十二月十六日未時。上御重熙堂。左副承旨入侍時。左副承旨徐鼎修。假注書李敬五。記事官李崑秀尹行任。以次進伏訖。上命書傳敎曰。左承旨許遞。前望單子入之。待下批牌招察任。又敎曰。新除授承旨安聖彬。出牌事。分付。仍命退。承史以次退出。
정조 9년
乙巳十二月十六日申時。上御重熙堂。右承旨入侍時。右承旨徐鼎修。假注書朴蓍壽。記事官金鳳顯尹行任。以次進伏訖。鼎修曰。湯劑來待矣。上曰。湯劑入之。提調退去。上命書公事判付。仍命退。諸臣以次退出。
정조 9년
行都承旨金尙集坐。行左承旨李漢豐坐。右承旨徐鼎修坐直。左副承旨李祖承坐直。右副承旨李鼎揆未肅拜。同副承旨洪秉纘未肅拜。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
以二十一日。輪對。取稟。傳于李祖承曰。爲之。
정조 9년
傳于徐鼎修曰。兩罪人配所草記。以一司未及停啓。禁府咨且云。此豈成說乎。大凡兩司俱發之啓。一司之啓從之。則一司之啓自在竝施之科。此事理卽然。該府因此爭執。太沒料量。此等判義禁。合施重譴。爲先以此意。各別嚴飭。武承宣之不有飭敎。有此冒昧煩稟。所爲極爲愚濫。當該承旨李漢豐爲先從重推考。
정조 9년
傳于李祖承曰。當該承旨所稟。萬萬駭怪。下義禁府推考。
정조 9년
金尙集啓曰。左副承旨安聖彬。下義禁府推攷事。命下矣。依定式遞差傳旨捧入之意。敢啓。傳曰。知道。前望單子入之。待下批牌招察任。
정조 9년
以前承旨安聖彬禁推傳旨。傳于金尙集曰。分揀。
정조 9년
承旨前望單子入之。洪秉纘落點。
정조 9년
李祖承。以禮曹言啓曰。觀此全羅監司李在學。淳昌故生員薛徽妻趙氏烈行。更爲詳査狀啓。則枚擧邑報備陳已見。令該曹稟處矣。蓋趙氏之決意從夫。捨生同穴事蹟。昭載官冊。旣與私錄有異。章甫之連呈營邑。亦非近年所創。尙記下從之月日。塗在後來之耳目。如此表著之行。實合褒奬之典云。則憑信之蹟。自有可據。豈可以事在久遠。仍以無稱。以致公議之嗟惜。實蹟之泯沒乎。特施旌閭之典。以示朝家敦尙節行之風。恐合事宜。而莫重恩典。臣曹不敢擅便。上裁。何如。傳曰。依草記施行。
정조 9년
李祖承。以承文院都提調意啓曰。月食已過。禮部回咨。依例撰出。正書安寶後。定禁軍騎撥下送于灣府。使之傳給鳳城將處。以爲轉致北京之地。何如。傳曰。允。
정조 9년
金尙集。以吏曹言啓曰。今日本曹開拆坐起時。考見京外褒貶啓本。則昌寧縣監鄭東驥。牙山縣監林元浩題目。旣非純褒則宜置中考。而置諸上考。致勤點下。竝依定式中考施行。活人署別提金浩成。寶城郡守李商五。康津縣監閔廷桓題目。俱是貶語。則宜置下考。而置諸中考。致勤點下。竝依定式下考施行。而殊無嚴明殿最之意。該署提調及三道道臣。竝推考警責。何如。傳曰。觀此開拆草記。京外貶目。無一人降寘次等者。若無自上點下之擧。則今日草記。將未免闕却。到今思之。當初點下。殊覺極不緊。豈必行有司之事乎。點下者。無論上考下考。自政院。原啓本取來抹去。該曹堂上。竝從重推考。今則點下。旣竝抹去。道臣請推擧條。示爲爻周。活人之地。緩或不及。牧民之官。以杖爲威。俱係人命關頭。元點下雖已勿施。在朝家重人命之意。惟此二窠。決難終默。該別提金浩成。該郡守李商五。竝拿問處之。可也。
정조 9년
李漢豐。以兵曹言啓曰。依下敎守門將李邦幹。加棍五度放送。都摠府都事成道鍾元永胄。竝分揀放送。典醫監久任李祉膺。放送之意。敢啓。傳曰。知道。
정조 9년
李祖承。以兵曹言啓曰。宣薦內禁衛取才時。三技以上入格人及一技以上入格單子。合二度書入之意。敢啓。傳曰。知道。
정조 9년
領中樞府事金尙喆。領敦寧府事鄭存謙。行判中樞府事徐命善。議政府左議政洪樂性。行判中樞府事李福源。行判中樞府事金熤等箚曰。伏以。臣等昨伏聞李魯春煥九島配之命。愕眙之餘。不勝憂憤之激。而喉院之啓。三司之箚。交爭反汗之請。顒望兪音之遄降。及伏見諸批。終靳一允。臣等不能無憾於天地之大也。嗚呼。殿下以今日之世道。爲何如哉。亂逆層生。變怪疊出。君綱臣彝。將至於斁絶。駸駸然國不爲國。人不爲人。此莫不由於懲討之不嚴。隄防之漸壞也。噫嘻。魯春之昨冬一疏。閃忽反覆。極巧且憯。營護凶逆。敢爲自明之計。背馳國是。潛售立脚之圖。以至於掇拾凶賊之口氣。則幽魅之情盡露。鬪獸之跡莫掩。此臣等所以齊聲請討於伊日者也。終年保放。一未訊覈。直勘島配。則揆以王章。寧有是哉。且煥九本以逆賊應坐之身。又有註釋凶言之罪。而一經平問。終不嚴鞫。只施緣坐之律。豈非失刑之大而王法之乖者乎。殿下以至仁盛德。雖欲施好生之澤。非但龍蛇終不可化爲赤子。實恐禍機之醞釀者。無時可消。凶孽之跳踉者。無法可懲。伏乞聖明淵然深思。亟寢兩罪人酌處之命。夬允三司之請焉。取進止。答曰。省箚具悉卿等之懇。昨日處分。卿等必有領會。何乃隨衆煩陳。所請不允。仍傳曰。此批答。遣史官傳諭于時原任大臣。
정조 9년
判義禁李在協。同知義禁府事具㢞。同知義禁府事李鎭恒等疏曰。伏以。兩罪人配所草記。不得擧行之由。已陳於昨日草記。而飭敎連下。不勝惶悚。臣等方齊會闕外。恭竢處分。卽伏見傳敎下者。有曰一司之啓從之。則一司之啓自在竝施之科。臣等竊以爲不然也。自前兩司俱發之啓。雖或允從於一司。其未及承批之一司。則固不可以收殺論。況臺啓中所請者。卽設鞫嚴問。而今玆處分則止於島配。昨日府啓雖曰允下。其設鞫之請。固自在。豈可以未承批之院啓。歸之於竝施之科乎。臣等雖甚駑怯。何敢迫於嚴命。創行無前之規。重自陷於蔑法壞格之科乎。噫。彼魯春之立幟賊徒。煥九之註釋凶言。一不究覈。遽然酌處。有乖獄體。大拂輿情。臣等忝在獄官。尤安敢昧然奉承乎。玆敢相率陳章。仰干崇嚴。伏乞聖明。亟收成命。仍治臣等瀆擾之罪。以肅朝綱。千萬幸甚。臣無任云云。答曰。省疏具悉。煥九事。府啓已從施。院啓之尙未收殺云云。卿等何其太昏暗。李魯春事。無論律名之差輕差重。若鞫若配。究竟則一也。何乃劻勷至此。斯速擧行。更勿煩請。
정조 9년
掌令鄭景祚疏曰。伏以。臣昨隨諸僚之後。略陳嚴討之義。而及承聖批。終靳允兪。臣徹夜憂歎。實不勝驚惑抑鬱之至。噫。煥九則以劇逆之親姪。凶謀陰計。無不參聞。兼以妖孽之窩主。逆節絡脈。咸湊渠身。魯春則疏救逆黨。翻身立幟。情狀妖慝。機關陰祕。兩囚鞫問之請。實出於共公之輿憤。而經歲靳批。尙稽嚴覈。已是失刑之大者。今於煥九事。始允臺啓。旋下島配之命。魯春亦有安置之敎。有若輕囚之薄勘者然。刑政之失宜。處分之乖當。一何至此也。嗚呼。亂逆層生。變怪百出。而懲討不嚴。廓淸無期。此等醜類。又如是徑先酌處。凶謀無究覈之路。王章有撓屈之憂。豈不萬萬寒心哉。院啓堂箚。可見擧國之同情。而愈音尙稽。群情轉激。伏願殿下。亟回三思。收還兩罪人發配之命。卽允臺啓。嚴鞫得情。以伸天討焉。臣家有拘忌之疾。趨謝無路。屢違召命。惶蹙冞深。今於大論齊發之日。亦無詣臺爭執之勢。踪地迫阨。衷情抑塞。玆敢齋沐出宿。玆陳短章。冀被嚴譴。更乞聖上。亟遞臣職。仍治臣罪。以肅朝綱。以安賤分。不勝幸甚。臣無任云云。省疏具悉。所陳。已諭諸批。爾其勿辭察職。
정조 9년
乙巳十二月十七日巳時。上御重熙堂。右承旨入侍時。右承旨徐鼎修。假注書朴蓍壽。記注官金健修。記事官尹行任。以次進伏訖。上命書大臣箚子批旨。仍命退。承史以次退出。
정조 9년
乙巳十二月十七日午時。上御重熙堂。右副承旨入侍時。右副承旨李祖承。假注書李敬五。記事官李崑秀尹行任。以次進伏訖。上曰。金吾發配草記。催促捧入。賤臣承命出傳。以不得擧行之意。還奏。上曰。昨日處分。不無商量而然。判堂之尙今相持。果何意思。斯速草記事。使知申。連爲申飭。可也。仍命退。承史以次退出。
정조 9년
乙巳十二月十七日酉時。上御重熙堂。承旨入侍時。右承旨徐鼎修。假注書李敬五。記注官金健修。記事官尹行任。以次進伏訖。上曰。金吾草記。催促入之。賤臣承命出傳。還奏曰。禁府諸堂以爲俄以不得擧行之意。悉陳於上疏。而政院以門限退却。惶恐之極。見方待罪闕外云矣。上曰。判義禁上疏入之。賤臣承命持入。上命讀。鼎修讀奏訖。命書批答。敎曰。疏批已悉諭。斯速草記事。更爲申飭。可也。仍命退。承史以次退出。
정조 9년
行都承旨金尙集坐。行左承旨李漢豐坐直。右承旨徐鼎修坐。左副承旨李祖承坐直。右副承旨洪仁浩未肅拜。同副承旨李鼎揆未肅拜。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
藥房都提調徐命善。提調徐有隣。副提調金尙集啓曰。節屆隆冬。寒事漸緊。伏未審日間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。世子宮氣候。何如。臣等不任區區伏慮。敢來問安。竝此仰稟。傳曰。知道。
정조 9년
李漢豐啓曰。同副承旨洪秉纘。今日不爲仕進。卽爲牌招。何如。傳曰。允。
정조 9년
傳于李漢豐曰。發遣吏郞。諸執事。淸齋與否。摘奸以來。
정조 9년
李祖承。以御筆碑役所言啓曰。東南兩廟。奉安英廟朝御製碑文。入刻今已畢役。而豎碑日子。令日官推擇。則今月十八日午時。十九日午時爲吉云。以何日擧行乎。敢稟。傳曰。以十九日爲之。午時則太晩。卯辰時中吉時推擇以入。可也。
정조 9년
李漢豐。以兵曹言啓曰。柝見諸道褒貶啓本。則平安兵使李漢泰啓本中安義僉使李養濟。言實差爽爲目。北兵使閔義爀啓本中。安原權管蔡希聖。盍察謬規爲目。則竝宜置下考。而置諸中考。殊無嚴明殿最之意。各該道兵使推考警責。李養濟蔡希聖。下考施行。何如。傳曰。允。
정조 9년
李漢豐。以兵曹言啓曰。金烏山城別將梁宗海。威鳳山城別將金好德。梁永萬洞權管河有涇。二等褒貶居中。其不職可知。竝依例罷黜。何如。傳曰。允。
정조 9년
李漢豐。以義禁府言啓曰。活人署別提金浩成。寶城郡守李商五等拿問處之事。傳旨啓下矣。金浩成今已待命。卽爲拿囚。而李商五。時在任所云。依例發遣府羅將拿來。何如。傳曰。允。
정조 9년
李漢豐。以義禁府言啓曰。捕廳罪人煥九島配事。命下。而因臺啓。不得擧行矣。今則臺啓旣已收殺。罪人煥九。全羅道靈巖郡楸子島島配。以臺啓內辭意。具罪目。依例發遣府羅將。押送配所之意。敢啓。傳曰。知道。李魯春事。何不擧行乎。無論島配與設鞫。臺啓則已從施。以原啓律名之不準請。仍就故紙連啓。此自有臺閣以來所未有之事例。臺臣決不爲此。然則原啓自在已究竟之科。卿等之尙不擧行。極爲駭然。斯速定配所發配後。草記。可也。
정조 9년
李漢豐。以右邊捕盜廳言啓曰。依義禁府草記。允下。本廳在囚罪人煥九。府羅將鄭福希處。出給之意。敢啓。傳曰。知道。
정조 9년
以判義禁李在協聯名上疏。傳于李祖承曰。屢次煩浼。事極駭然。此上疏還給。
정조 9년
大司諫洪文泳。獻納趙衍德。正言金履翼等箚曰。伏以。卽伏見傳敎下政院者。以兩罪人發配草記之遲滯。有曰一司之啓從之。則一司之啓自在竝施之科。噫嘻。此何敎也。兩司俱發之啓。卽是設鞫而非島配也。則殿下纔允憲啓。旋命島配。已是處分之顚倒。而今又以一允字。爲慮止泊之無期。竝令本院。强停已發之啓。臣等聚首愕眙。繼之以憂歎也。不但煥九魯春之罪逆負犯。決不可不嚴訊得情。準請乃已者。況此路一開。世道之憂。容有其極。未暇緩聲。玆敢短箚聯籲。伏乞聖明。亟寢成命。煥九魯春。仍令王府劃卽嚴鞫。各施當律。所下傳敎。亦爲反汗焉。取進止。答曰。省箚具悉。爾等俱以新出身。未詣臺閣故例。有此煩瀆之擧。坐在生疎。雖不深責。有例無例。問于院胥之掌故者。
정조 9년
乙巳十二月十八日辰時。上御誠正閣。藥房入診入侍時。藥房都提調徐命善。提調徐有隣。行都承旨金尙集。假注書朴蓍壽。記注官金健修。記事官尹行任。閣臣李崑秀。以次進伏訖。命善進前曰。日候甚寒。聖體。若何。上曰。一樣矣。命善曰。醫官待令矣。入診。何如。上曰。置之。上命禁府草記催促。賤臣承命出傳。上曰。判義禁事。誠駭然矣。臺啓旣已處分。則王府之若是爭執。誠萬萬未妥。斯速捧入。賤臣承命出傳。上曰。謂命善曰。此判禁之若是。果未料矣。且昨日該承旨之不爲頒布。亦未前聞。蓋近來擧行。皆若此。若此而豈可爲國乎。命善曰。安聖彬之不爲頒布。果爲生疎之致。政院則旣已繳還。所當頒布矣。尙集曰。常時擧條批旨。雖有改書出之例。而至於臺啓。似異於他擧條矣。上曰。此則不然。旣有改書之例。則臺啓與擧條。豈有異同。臺諫入待傳啓。則此是擧條。卿未曉此等事耶。尙集曰。蓋此囚。豈不一問。而遽然島配乎。上曰。禁府草記催促。有隣曰。湯劑何以爲之乎。上曰。姑停。命善曰。濟州貢馬今年停退條。明年當爲封進。而明年乃是式年。應封之馬。當爲五百八十八匹。若以停退條二百八十八匹。一時封進。則其數合爲八百七十六匹。本州覓船之難。沿路喂養之弊。亦不可不念。預先稟旨後。始可知委。故敢此仰達矣。上曰。今年條。退捧再明年。可也。出擧條上曰。昨日吏判升降坐起。無一人升降者。未知何故然云耶。有隣曰。臣未得詳知。而吏判之本心。類若此耳。上曰。別取才今已畢射乎。有隣曰。員數爲六七百人。一二日內萬無盡射之望矣。上曰。若然則單子預先修正。則亦無紛雜之弊。此後依此爲之。好矣。有隣曰。果好矣。上謂命善曰。向日摠府事。卿果聞知否。命善曰。略聞知矣。上曰。近來門禁解弛故耳。命善曰。果然矣。而頃日誕日問安時。卿宰皆無跟隨。至於獨步入來云。此則當有變通之道矣。上曰。近來門禁之所爲着實人則若是。不然則反有如今番摠府事。當有一定之規。有隣曰。若二品以上。各有跟隨一人。則別無錯雜之理矣。上曰。從速稟處。使之永爲遵守。好矣。仍命書傳敎曰。今因言端聞之。日前誕日庭候。卿宰中或有無跟隨。單身入來者云。事極駭瞻。是豈前此申飭之本意。門禁雖嚴。跟隨自在法典。觀於無跟隨入來。亦必有元額外濫率。此蓋兵曹堂上不善擧行之致。此後無或如前混淆事。各別嚴飭。又命書傳敎曰。李魯春事院啓批答。還入改書頒布事。俄有下敎。而司謁以煥九事誤傳。至於改書出。中官亦爲混踏。事極駭然。李魯春事。院啓還入批答。改書下頒布。煥九事。院啓批答改下本。自政院爻周。仍命退。諸臣以次退出。
정조 9년
乙巳十二月十八日巳時。上御重熙堂。右承旨入侍時。右承旨徐鼎修。假注書李敬五。記事官李崑秀尹行任。以次進伏訖。上命書傳敎曰。李魯春院啓批答還入改書頒布事。俄有下敎。而司謁以煥九事誤傳。至於改書出。中官亦爲混踏。事極駭然。李魯春事院啓還入批答。改書下頒布。煥九事院啓批答改下本。自政院爻周。又命書傳敎曰。今因言端聞之。日前誕日庭候。卿宰中或有無跟隨。單身入來者云。事極駭瞻。是豈前此申飭之本意。門禁雖嚴。跟隨自在法典。觀於無跟隨入來。亦必有元額外濫率。此蓋兵曹堂上。不善擧行之致。此後無或如前混淆事。各別嚴飭。又命金吾發配草記催促入之。仍命退。承史以次退出。
정조 9년
乙巳十二月十八日未時。上御重熙堂。承旨入侍時。右承旨徐鼎修。假注書朴蓍壽。記注官金健修。記事官尹行任。以次進伏訖。上命讀公事。仍命退。諸臣以次退出。
정조 9년
乙巳十二月十八日申時。上御重熙堂。坐直承旨入侍時。右副承旨李祖承。假注書李敬五。記事官李崑秀尹行任。以次進伏訖。上命書榻敎曰。承旨前望單子入之。賤臣承命出。持前望入。上曰。李魯春處分。旣有商量而然。金吾草記。斯速爲之事。分付。仍命退。承史以次退出。
정조 9년
行都承旨金尙集坐。行左承旨李漢豐坐。右承旨徐鼎修坐直。左副承旨李祖承坐。右副承旨洪仁浩坐直。同副承旨未差。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
傳于李祖承曰。禮房承旨馳詣社稷宗廟永禧殿景慕宮。奉審摘奸以來。
정조 9년
李祖承啓曰。新除授同副承旨李鼎揆。時在慶尙道慶州地。斯速乘馹上來事下諭。何如。傳曰。許遞。
정조 9년
以兵曹今十二月二十日文臣朔試射試官望筒。傳于李漢豐曰。日寒如此。停。
정조 9년
傳于李漢豐曰。政官牌招開政。
정조 9년
有政。吏批。判書趙時俊。參判沈豐之進。參議李集斗差祭。右承旨徐鼎修進。以洪益弼爲同義禁。徐有寧爲掌樂提調。李在簡金魯鎭爲典醫提調。宋文述爲禮曹佐郞。曺命峻爲平市令。金永聃爲永陵參奉。沈公猷爲瑞興縣監。
정조 9년
兵批。判書徐有隣進。參判具㢞病。參議柳誼入直進。參知李家煥病。右副承旨洪仁浩進。以鄭建寅爲同知。尹蓍東爲副摠管。李義大爲慶熙將。鄭道恒爲開雲浦萬戶。副護軍朴聖泰池應龍姜世綸。副司直韓光會安聖彬李泰永柳焵洪聖淵。副司果申馥成周悳。
정조 9년
傳于徐鼎修曰。左副承旨入侍。
정조 9년
李祖承啓曰。今十二月二十日。祿都目政事爲之之意。敢啓。傳曰。知道。
정조 9년
禁府堂上前望單子入之。判義禁趙㻐。知義禁鄭民始趙時俊。同義禁尹蓍東落點。
정조 9년
兵曹口傳政事。副司果申耆趙弘鎭徐美修李翼晉洪義浩。
정조 9년
吏曹口傳政事。以朴升壽爲禁府都事。
정조 9년
李漢豐。以都摠府言啓曰。今日入直內三廳武兼禁軍及軍兵等。當爲中日習射。而臘享大祭齋戒相値。不得爲之之意。敢啓。傳曰。知道。
정조 9년
李祖承。以禮曹言啓曰。本曹所屬司譯院惠民署典醫監官員等。今乙巳年秋冬等褒貶等第。更與該院都提調提調。該署該監提調。同議磨勘以入之意。敢啓。傳曰。知道。
정조 9년
李漢豐。以兵曹言啓曰。宣傳官李儒祥。今年春夏等及秋冬等褒貶。連爲居中矣。取考法典。則大典吏典褒貶條有曰。五考三考二考者二中罷職。兵典受敎有曰。京外職三十朔窠兩次居中人。依吏曹例罷職。今此宣傳官。卽二十四朔經四考出六之窠。法典內雖無二十四朔四考人員擧論之事。而五考三考二考三十朔窠官員。皆以居中罷職。則二十四朔四考官員。照此論罷。自在其中。宣傳官李儒祥。罷職。何如。傳曰。允。
정조 9년
李祖承。以觀象監提調意啓曰。本監兼敎授安思彦。監牧官遷轉。代前判官成周悳。術業頗精。依例差下。使之付軍職冠帶常仕。何如。傳曰。允。
정조 9년
洪仁浩。以義禁府言啓曰。罪人李魯春安置事。命下矣。所當依傳敎擧行。而魯春罪犯。極爲陰慘。生出獄門。已是失刑。則決不可善地發配。全羅道羅州牧黑山島安置。而以臺啓內辭意。具罪目。依例發遣府羅將。押送配所之意。敢啓。傳曰。知道。如是擧行之事。兩夜徹曉。卿等事極爲駭惋。一倂罷職。判堂則方在齋所。事過後捧傳旨。在外人許遞與罷職之代。前望單子入之。可也。
정조 9년
乙巳十二月十九日巳時。上御重熙堂。右承旨入侍時。右承旨徐鼎修。假注書朴蓍壽。記事官李崑秀尹行任。稟事閣臣鄭民始。以次進伏訖。上命書傳敎曰。今聞提調言。景慕宮植木牌將中二人。多年效勞。而一人則已除邊將。一人未免獨漏云。牌將鄭道恒。邊將今日政調用事。分付。仍命退。諸臣以次退出。
정조 9년
乙巳十二月十九日酉時。上御重熙堂。坐直承旨入侍時。右承旨徐鼎修。假注書李敬五。記事官李崑秀尹行任。以次進伏訖。上曰。禁府堂上。以判義禁趙㻐。知義禁鄭民始趙時俊。同義禁尹蓍東頒布。賤臣承命出傳。還入進伏。上曰。大臣金吾堂上入侍。出榻敎又敎曰。刑曹判書入侍事。分付。命少退。承史以次退出。
정조 9년
乙巳十二月十九日初更。上御誠正閣。大臣金吾堂上刑兵判同爲入侍時。領敦寧鄭存謙。判府事徐命善李福源。左議政洪樂性。兼刑曹判書具善復。判義禁趙㻐。知義禁鄭民始趙時俊。兵曹判書徐有隣。右承旨徐鼎修。右副承旨洪仁浩。假注書李敬五。記事官李崑秀尹行任。以次進伏訖。存謙等進前曰。日候極寒。聖體。若何。上曰。一樣矣。仍命諸臣見捕廳獄案訖。敎曰。此獄不宜一任捕廳。卿等之意。何如。存謙曰。獄體至重。尙未設鞫。萬不成說矣。命善曰。俄聞鄭民始之言。發捕之漢拿來差遲。則其間諸囚不無徑斃之慮。少竢數日無妨云。其言亦似然矣。福源樂性曰。事體決難遲待。金吾自當救療。豈有徑斃之慮乎。㻐等曰。設鞫尙云晩矣。恐不可遲遲矣。上曰。方自捕廳。更爲取招。待捕將入侍。當下敎矣。仍命諸臣少退。少頃。命入侍。存謙等以次進伏。上曰。左右捕將入侍。賤臣承命出。與左捕將徐有大。右捕將趙圭鎭偕入進伏。上曰。更招有何端緖乎。有大等曰。諸囚又忽變招。情節萬萬狡惡矣。僉曰。此莫非疑亂之凶計。不得不自王府嚴問矣。上曰。當初付之捕廳。蓋欲從容究得端緖。而今至多日。尙未究竟。獄體至重。不得不付之王府。而世道人心。寧靖無期。變怪層出。誠非細憂。大體今番獄情。凶書之外。專事誑惑。諸囚之招。半吐半呑。如癡如狂。窮兇情節。千態萬狀。或至挾憾誣人。則是豈成說。此不可不審愼矣。僉曰。今番獄情。至兇且憯。窮覈根柢。斷不可已矣。上命書傳敎曰。推鞫明日爲之。又命書傳敎曰。日寒如此。圍立哨軍。減半擧行。樂性曰。修撰趙濟魯。校理金啓洛。前佐郞申耆。前校理趙弘鎭李翼晉徐美修。副司果沈晉賢。前持平洪義浩。問事郞廳差下。何如。上曰。依爲之。出擧條樂性曰。問郞中罷散人敍用。時無職名人。口傳付軍職。何如。上曰。依爲之。出擧條命書榻敎曰。兩司引避及呈告在外未署經未肅拜人員。竝許遞。上曰。臺諫前望單子入之。待下批牌招。先進去後謝恩。未肅拜禁府堂上牌招。先進去後謝恩。出榻敎賤臣承命出。持臺諫前望入。上曰。新除授臺諫中罷散人敍用。出榻敎仍命退。諸臣以次退出。
정조 9년
行都承旨金尙集坐。左承旨徐鼎修坐直。右承旨安聖彬坐直。左副承旨李祖承坐。右副承旨洪仁浩推鞫進去。同副承旨未差。注書金孝建病一員未差。假注書朴蓍壽仕李敬五仕直。事變假注書李宗烈推鞫進去。
정조 9년
以禁府都囚徒。傳于安聖彬曰。金浩成保放。
정조 9년
臺諫前望單子入之。大司憲沈豐之。大司諫徐有成落點。
정조 9년
兵曹口傳政事。以李漢豐爲南兵使。
정조 9년
備忘記。南兵使李漢豐下直。長弓一張。長箭一部。片箭一部。筒兒一箇賜給。
정조 9년
有政。吏批。判書趙時俊推鞫進去。參判未差。參議李集斗。行都承旨金尙集進。啓曰。判書趙時俊推鞫進去。參判未差。小臣獨政未安。何以爲之。敢稟。傳曰。只出緊任。以李敬一爲副應敎。李牧永爲戶曹佐郞。
정조 9년
兵批。判書徐有隣進。參判未差。參議柳誼病。參知李家煥入直進。右承旨安聖彬進。以李尙謙爲宣傳官。田文顯爲兼內乘。同知單王道平。僉知單吳載光李周聃李宅永。
정조 9년
徐鼎修。以訓鍊都監言啓曰。年終放砲習放。今月二十五日。洗馬臺爲之之意。敢啓。傳曰。依昨年例爲之。
정조 9년
徐鼎修。以訓鍊都監言啓曰。依傳敎推鞫時圍立哨官。減半擧行之意。敢啓。傳曰。知道。
정조 9년
安聖彬。以義禁府言啓曰。今此推鞫時假都事十員。令該曹依例差出。何如。傳曰。允。
정조 9년
罪人黃仁宅原情。罪人魯於仁老味原情後。施威嚴問。與黃仁宅面質。罪人黃仁宅更招後。刑問一次。訊杖第五度停刑。罪人劉漢敬原情後。刑問一次。訊杖第五度停刑。與魯於仁老味黃仁宅面質後更招。罪人黃仁宅更招。罪人魯於仁老味更招。罪人劉漢敬更推。罪人柳泰守原情後。刑問一次。訊杖第十度。與劉漢敬面質後更招。
정조 9년
江華留守嚴璹疏曰。伏以。臣向以私義之安難。猥陳乞解之章。未蒙恩許。私心怵惕。久而未已臣非不知近年同朝之間。亦多已行之例。而顧以寒素之蹤。不敢自比於華門盛族。雖不免仰控微懇。而旣係格外之嫌。揆以義分。宜不敢復事煩瀆。故黽勉供職者。亦且數月矣。第伏念臣之當遞者。蓋非一二。犬馬之齒。已及七旬。卽古人致政之年也。叨此重任。遲徊淟涊。實有中心之歉愧。臣之當遞者一也。臣本百無肖似。濫躋卿列。已十七年于玆矣。方其精爽尙存。筋力未衰之時。朝廷未嘗以此等之任擬議。則其人望之不叶於物情。臣所自知。今於遲暮之年。偏蒙出常之隆眷。猥當過分之重寄。跡孤恩深。徒懷糜粉之願。慮長才短。莫效涓埃之報。臣之當遞者二也。夏秋以來。耳有欲聾之漸。眼有益昏之歎。精神消耗。不倂恒人。每當按簿莅政之際。小察而大遺。前忘而後失。急速擧行者。因循而或後。經營設施者。顚倒而多舛。眊聵如此。甚事可做。臣之當遞者三也。凡此三者。皆是臣難冒之實情。而又況近日寒溫之氣候不齊。衣服之脫着失宜。素患痰積之祟。挾感冒而重發。潮熱上升。伏冷中亘。晝則暈眩而抵暮。夜輒咳喘而達曙。食飮頓減。形殼厪存。閉戶深居。便成篤老樣子。顧此居留之任。素稱閑局。雖與煩劇之地不同。海口保障。關係甚重。風波舟楫。常有緩急之憂。陰雨桑土。宜存癏曠之戒。則在朝家綜核之政。豈可使如臣癃衰者。苟然充位。虛費廩祿。徒作養病之坊。而不思所以變通乎。左右思量。實無蹲仍之勢。玆敢悉暴衷懇。仰浼崇嚴。伏乞聖慈。憫臣衰疾之不可强策。察臣職名之不可虛縻。亟許鞶帶之禠。俾無公私兩妨之患。不勝幸甚。臣無任云云。答曰。省疏具悉。卿其勿辭察任。
정조 9년
乙巳十二月二十日巳時。上御重熙堂。右承旨與兵判入侍時。兵曹判書徐有隣。右承旨徐鼎修。假注書朴蓍壽。記事官李崑秀尹行任。以次進伏訖。上命推案入之。又敎曰。推案去來催促爲之事。分付。仍命少退。小頃。命承旨入侍。右承旨徐鼎修。假注書李敬五。記事官李崑秀尹行任進伏。上命推案入之。命書傳敎曰。左承旨許遞。前望單子入之。待下批牌招察任。又命書傳敎曰。南兵使遭故之代。卽令該曹口傳擇差。赴任時急。待下批使之當日辭朝。又命少退。小頃。命承旨入侍。鼎修等進伏。上命推案入之。仍命書傳敎曰。推鞫姑罷。仍命退。諸臣以次退出。
정조 9년
行都承旨金尙集坐。左承旨徐鼎修坐。右承旨安聖彬坐直。左副承旨李祖承坐直。右副承旨洪仁浩推鞫進去。同副承旨未差。注書金孝建病一員未差。假注書朴蓍壽仕李敬五仕直。事變假注書李宗烈推鞫進去。
정조 9년
李祖承。以弘文館言啓曰。修撰曺允大。謂有身病。連呈辭單。不爲行公。與新除授副應敎李敬一。一體牌招察任。何如。傳曰。允。
정조 9년
李祖承。以弘文館言啓曰。本館上番校理趙濟魯。以問事郞廳。今日本府推鞫時。晝仕出去之意。敢啓。傳曰。知道。
정조 9년
安聖彬。以訓鍊都監言啓曰。本局前從事官徐美修。今已敍用。從事官仍任。何如。傳曰。允。
정조 9년
安聖彬。以御營廳言啓曰。本廳諸將官今年射講居首人。別單書入之意。敢啓。傳曰。知道。
정조 9년
安聖彬。以義禁府言啓曰。時囚罪人金浩成保放事。命下矣。金浩成。依下敎保放之意。敢啓。傳曰。知道。
정조 9년
罪人劉漢敬更招。罪人黃仁宅更招。罪人柳泰守更招後。與黃仁宅面質。罪人魯於仁老味更招。罪人劉漢敬更招。罪人黃仁宅更招。罪人魯於仁老味更招後。刑問一次。訊杖第七度停刑。罪人劉漢敬更招。罪人黃仁宅更招。罪人宋斗一原情後。刑問一次。訊杖第十二度停刑。罪人宋斗一更招。
정조 9년
乙巳十二月二十一日辰時。上御重熙堂。左承旨入侍時。左承旨徐鼎修。假注書朴蓍壽。記注官金健修。記事官尹行任。藥房提調徐有隣。以次進伏訖。上命推案催促。賤臣承命出傳。宣傳官持推案來待。上命入之。覽訖。命還送。命提調先退。仍命退。諸臣以次退出。
정조 9년
乙巳十二月二十一日午時。上御重熙堂。左承旨入侍時。檢校直提學徐有防。左承旨徐鼎修。假注書李敬五。記事官李崑秀尹行任。以次進伏訖。上曰。推案入之。賤臣承命持入。上曰。推案去來斯速爲之事。申飭。仍命少退。少頃。命左副承旨入侍。左副承旨李祖承敬五崑秀行任承命進伏。上曰。推案入之。賤臣持入。上曰。推案。使之催促往來。毋得遲滯事。分付。賤臣承命出傳。還入進伏。上曰。提調入侍。出榻敎又命書傳敎曰。推鞫姑罷。仍命退。諸臣以次退出。
정조 9년
行都承旨金尙集坐。左承旨徐鼎修坐直。右承旨安聖彬坐。左副承旨趙興鎭未肅拜。右副承旨李祖承坐。同副承旨洪仁浩坐直。注書金孝建病一員未差。假注書朴蓍壽仕直李敬五仕。事變假注書李宗烈仕。
정조 9년
傳于洪仁浩曰。都承旨與金吾堂上入侍。
정조 9년
大司憲沈豐之。大司諫徐有成等箚曰。伏以。臣等於日昨煥九及李魯春發配之擧。竊有所憂慨者。噫嘻。痛矣。煥九則本以劇逆親姪。其所負犯。尤極叵測。註釋凶言。逆節已著。交通書札。凶腸益露。決不可只施應坐之律也。明矣。魯春則附麗逆黨。敢生立幟之計。投進凶疏。要作翻身之階。決非渠一人所可獨辦。則今此兩罪人之關係。果何如也。罪犯。又何如也。誠宜鉤覈得情。明正典刑。鋤治凶孽。打破窩窟。日急一日。而乃於請鞫之啓。反下發配之命。擧朝愕眙。相顧憂歎。凡在有司之列者。其何可奉承。而惟彼金吾之臣。罔念事體之至重。徒知奉行之爲急。當初陳疏。雖似執藝。畢竟擧行。終歸失職。有拂公議。大關後弊。臣等謂伊時金吾堂上。竝施譴削之典。宜矣。草記捧納之當該承旨。亦不可無譴責之罰矣。仍伏念朝家之置臺閣設獄官。蓋所以重公議而尊國法也。第以今番事言之。臺閣之所爭執而遽下末勘之命。獄官之所覆難而反有止泊之敎。若此不已。則臣等竊恐末流之弊。將至於以承順爲恭。以爭難爲懼。凡於聖敎之下。無論事理之當否。都歸趨走奉行而止。此豈不有累於聖德之萬一耶。伏願殿下。繼自今淵然深思。惕然改圖。苟其公議所在。王法攸係。則勿以私或掩焉。勿以恩或撓焉。勿以了當爲貴。而惟以重臺閣尊國法爲先務焉。答曰。省箚具悉。煥九等事。前批悉諭。金吾堂上事。雖使卿等當之。計無出此。況如卿等柔善者。竝與兩度而未必辦爲。捧納承旨事。伊時史官。直自閤外持入。譴責之罰。施於捧給之院吏。可乎。附陳事。勿論言之當否。意在箴規。當留意矣。
정조 9년
右副承旨洪仁浩疏曰。伏以。臣卽伏見兩司聯名箚子到院者。有李魯春發配草記捧納承旨譴責之請矣。噫。魯春之負犯關係。眞是國人皆曰可殺。而終年保放。一不訊推。畢竟島置。反從輕典。王章之未伸。輿憤之轉激。爲如何哉。該府之奉行。雖迫嚴命。而喉院之出納。責在該房。臺言峻發。義難晏然。玆敢短章自引。徑出禁扃。伏乞聖明亟命鐫削臣所帶之職。以謝公議。仍治臣擅離之罪。以肅朝綱。不勝幸甚。以右副承旨洪仁浩上疏。傳于徐鼎修曰。譴責亦皆徑出乎。且非的請譴責。則此上疏屑越。極矣。上疏還給。仍卽牌招入直。
정조 9년
乙巳十二月二十二日巳時。上御誠正閣。都承旨與金吾堂上入侍時。行都承旨金尙集。假注書朴蓍壽。記事官李崑秀尹行任。判義禁趙㻐。知義禁鄭民始。以次進伏。上曰。大抵獄情。何如。㻐曰。諸罪人之供辭。已悉於推案。而皆是如出一口。一向抵賴。終無究覈之肯綮。所謂韓哥者捉來。則少有究覈之一端耳。民始曰。昨日泰守漢敬面質時。頗有殊常之氣色。初以全然不知樣爲供矣。屢次訊問則或謂只聞其姓。或謂但見其面。語脈頗有節序。而第其中泰守頗有徑斃之慮。是甚悶迫矣。上曰。凶書所傳處與出處。果有機微耶。民始曰。此是第一節而終始抵賴。誠萬萬悶然矣。上曰。罪囚能無徑斃之慮乎。㻐曰。他罪人姑無是慮。而其中泰守必欲自斃。至於粥飮全不入口。所供極爲狂妄。誠甚切迫矣。上曰。罪人上來間着實求療。無至徑斃。好矣。民始曰。今雖姑罷。而若無待下敎擧行之命。則明日例爲開坐矣。上曰。然則待下敎擧行。書出此意。傳于委官。好矣。仍命退。又命左承旨入侍。賤臣承命出。與徐鼎修偕入進伏。命都承旨先退。尙集承命出。命書傳敎曰。政官待明朝牌招開政。命承旨前望及兩司箚子入之。賤臣承命出持入。上命書箚批。仍命退。承史以次退出。
정조 9년
乙巳十二月二十二日巳時。上御重熙堂。左承旨入侍時。左承旨徐鼎修。假注書李敬五。記事官李崑秀尹行任。以次進伏訖。上曰。文書都事刑房都事。使之守直本府。本府入直都事。姑令出直事。分付。可也。賤臣承命出傳。還入進伏。上命讀諸公事。鼎修讀奏公事訖。仍命退。承史以次退出。
정조 9년
行都承旨金尙集病。左承旨徐鼎修坐。右承旨趙興鎭坐。左副承旨李祖承坐直。右副承旨洪仁浩坐。同副承旨徐有成坐直。注書金孝建病一員未差。假注書朴蓍壽仕直李敬五仕。事變假注書李宗烈仕。
정조 9년
徐鼎修啓曰。右副承旨李祖承。今日不爲仕進。卽爲牌招。何如。傳曰。允。
정조 9년
承旨前望單子入之。徐有成落點。
정조 9년
徐鼎修啓曰。今十二月二十八日。都目政事爲之之意。敢啓。傳曰。當親政。以二十七日爲之。
정조 9년
以吏曹參議李集斗牌不進罷職傳旨。傳于李祖承曰。只推。
정조 9년
金尙集。以吏批言啓曰。大司諫。今當差出。而擬望之人乏少。外任竝擬。何如。傳曰。允。
정조 9년
有政。吏批。判書趙時俊。參判沈豐之。參議李集斗進。同副承旨徐有成進。以尹坊爲大司憲。李謙彬爲大司諫。李延伋爲執義。李思祚爲司諫。姜垣宋益中爲掌令。申禹相爲獻納。朴行淳金載翼爲正言。李勉兢爲修撰。蔡弘履爲兵曹參判。吳大益爲工曹參判。金峙默爲輔德。徐浩修爲濟用提調。朴祐源爲司譯提調。吳載純爲活人提調。金載升爲北部都事。
정조 9년
兵批。判書徐有隣進。參判未差。參議柳誼病。參知李家煥入直進。同副承旨徐有成進。以尹東晳爲都摠管。尹東瑀爲五衛將。李秉三爲忠壯將。張瑞翬爲礪峴僉使。同知單李義大。副護軍朴瑬李濟萬徐秉德鄭景祚白師謹。副司直單洪良浩李鼎揆洪文泳尹光普趙衍德。副司果單金履翼鄭大容。
정조 9년
徐有成。以吏曹言啓曰。延曙道察訪朴昌朝。以三十窠。兩次居中。砥平縣監金思善。以六年窠守令。三次居中。其間二中。雖因赦令蕩滌。其不治可知。竝依例罷黜。敦寧主簿洪守榮。以三十朔窠。兩次居中。敦寧府直長金在昌。以十五朔窠。兩次居中。竝依例罷職。何如。傳曰。允。
정조 9년
趙興鎭。以兵曹言啓曰。兼司僕將鄭駿采。五衛將李邦城閔心爀。忠翊衛將李漢明鄭選。俱以在外。上來無期。番次苟艱。竝改差。何如。傳曰。允。